《敬饯刘兴伯提干之官》
宋代·张矩

平生子刘子，劲气横秋霜。不肯作短簿，海漘驾飞航。

棱嶒高颊颧，碧眼须眉苍。莺花风月夜，锦绣倾肝肠。

诸公盍推毂，置之白玉堂。筦库着此士，四海空茫茫。

仆也客于浙，云阡凄故乡。退鹢岂坦率，瞽无预文章。

乘除君晚泰，尚欲思激昂。年饥仅半菽，羞涩无酒浆。

赆别祗此诗，君无诮凄凉。

作者简介：润州人，字方叔，号芸窗。理宗淳祐中为句容令。宝祐中历江东制置司参议、机宜文字，转参议官。有《芸窗词》。